Sked lḥif ur yessin. Acḥal i iɛeddan tura si mi tefra lgirra, d iseggasen mačči d kra. Yidir yesteɛfa si tezqaqin : yettwali akken llant i tent-mazal ɣer assa, maca imezdaɣ beddlen s waṭas. Ur tɣiman ara yelmeẓyen di tejmiɛt, sɛan akk ccɣel i ten-yeṭṭfen. Ulac ifelleḥen a ixeddmen tibḥirin, si ssuq i d-ttaɣen medden ayen ḥlaǧen ma d ffɣen tameddit si lluzinat neɣ si lbiruwat. D taxeṭṭayt temɣart ad izedmen isɣaren, yella lgaz n teqreɛtin. Ulac tullas ad iɛeddin ɣer tala acku a tent akka akk di lakul, yerna llan waman deg usariǧ ula d ameksa n taddart ur yufi ara win ara d as-d-yefken tiqḍiɛin, iruḥ a ixeddem d aqehwaǧi di Lezzayer.